Pasop vir dié slenters, waarsku DStv | Netwerk24
01 Junie 2020 11:08
MultiChoice waarsku intekenare teen verskeie slenters wat DStv-kykers teiken. Foto: Unsplash
Die maatskappy lys minstens vyf verskillende slenters wat in die laaste paar weke sy intekenare teiken.
"Booswigte gebruik verskillende taktieke om óf intekenare uit hul geld te bedrieg, óf om hul persoonlike inligting te bekom."
Hier is 'n uiteensetting van die verskillende slenters waarteen MultiChoice waarsku.
Intekenare ontvang 'n e-pos met die blye nuus dat hulle 'n geskenkbewys of 'n groot som geld by MultiChoice ontvang as beloning vir hul lojaliteit.
Die e-pos vra dan vir die intekenaar se persoonlike inligting voordat die prys opgeëis word.
'Finale kennisgewing' per SMS
Sommige intekenare het 'n SMS ontvang waarin dit voorkom hul DStv-rekening is agterstallig.
Die dreigende boodskap voer aan die intekenaar se dienste gaan opgeskort word tensy daar dadelik 'n betaling in die meegaande bankrekening gemaak word.
Dié SMS is nie van MultiChoice afkomstig nie, en die betrokke bankbesonderhede behoort ook nie aan die maatskappy nie.
DStv-intekenare kan te alle tye seker maak van enige agterstallige skuld of uitstaande betalings op die DStv-app of aanlyn.
Boosdoeners teiken ook werksoekers, waarsku MultiChoice.
Daar is verskeie vals advertensies op Facebook en Twitter vir poste by DStv wat nie bestaan nie.
Van die advertensies bied selfs aan om werksoekers na 'n onderhoud te vervoer, iets wat MultiChoice nooit sal doen nie, sê hy.
"Wees asseblief waaksaam. As jy daarin belangstel om vir MultiChoice te werk, soek vir geleenthede op ons webwerf."
DStv Premium 'teen 'n eenmalige bedrag'
In 'n ander slenter teiken boosdoeners intekenare van DStv se goedkoper pakkette en bied hulle 'n opgradering tot DStv Premium, maar teen 'n eenmalige bedrag.
Die skelms gee een bedrag en sê dit gee toegang tot DStv Premium vir 'n jaar.
Dié bedrag moet dan ook aan hulle oorbetaal word, eerder as aan DStv self.
MultiChoice waarsku dat intekenare te enige tyd self na DStv Premium kan opgradeer, en dat betalings nooit aan derdepartye gemaak moet word in hierdie verband nie.
Bedrog deur 'installeerders'
Swendelaars wat hulself voordoen as geakkrediteerde installeerders van DStv, bied intekenare onrealistiese dienste soos gratis opgraderings na duurder pakkette teen 'n minimale eenmalige bedrag.
Elkeen van DStv se geakkrediteerde installeerders is van 'n unieke ID-kaart voorsien. As die persoon dit nie kan lewer nie, moenie sy dienste gebruik nie, waarsku MultiChoice.